ઘણા ઉધામ કર્યા પછી મેહુલને કોઈએ લાલચ આપી કે બે લાખ રુપિયાની વ્યવસ્થા કરી શકે તો શિક્ષક બની શકાય એમ છે. સરકારી નોકરીના અભાવે મેહુલ સુંનંદાને ગુમાવી રહ્યો હતો. પ્રેમ તો નહોતો, પણ ઈચ્છા હતી કે નોકરી મળી જાય તો પપ્પા નવીનભાઈને કહેશે કે સુનંદાના પિતા પાસે એનો હાથ માંગે. આમ પણ જો ગરીબ પ્રેમ કરે તો કામ કોણ કરશે? પણ આજે જ સવારે સુનંદાના માં ગોદાવરીકાકી “વાટકી ખાંડ” લેવા આવેલ ત્યારે કહેતા ગયેલ કે “આજે સુનંદાને જોવા ઈડરથી મે’માન આવે છે. મુરતિયો સરકારી નોકર છે. હિમ્મતનગરના પાણી પુરવઠા વિભાગમા લખવા-ભૂંસવાનુ કામ કરે છે ને બાર હજાર રપિયાનો પગાર છે.”